<classify> MRADI wa Maji wa Itumba Isongole wenye thamani ya zaidi ya Sh milioni 800 wilayani Ileje mkoani Songwe, umekataliwa kuwekewa jiwe la msingi na Kiongozi wa Mbio za Mwenge kutokana na nyaraka ya taarifa na ile ya ujenzi kutofautiana hivyo gharama kuongezeka bila kuonyesha nyaraka inayoonesha mabadiliko hayo ya gharama. Kiongozi wa Mbio za Mwenge 2019, Mkongea Ali alisema wamegundua baadhi ya upungufu kwenye mradi huo ambayo yamewafanya kushindwa kuweka jiwe la msingi ambao ukikamilika utahudumia zaidi ya watu 3,000 katika kata za Itumba na Isongole.Alitaja upungufu kuwa ni nyaraka za kwenye mkataba kuongezeka bila kuandaa nyaraka za mabadiliko na mtalaamu mshauri kutokuwepo kwenye mradi wakati mbio za Mwenge zikiukagua mradi huo muhimu.Mshauri wa mradi ni mtu muhimu sana sasa kwa nini hayupo hapa wakati yeye ndiye mwakilishi wa serikali , nani atatupa maelezo yanayoeleweka kama yeye hajajua umuhimu wake na umuhimu wa mbio za Mwenge kwenye miradi ya serikali, aliuliza Ali. Alisema kwa kawaida kama kuna mabadiliko ya nyaraka katika mradi kwa sababu hizi ni fedha za serikali lazima iandaliwe nyaraka muhimu inayoashiria au kuonesha namna gharama zilivyoongezeka kwenye mradi huo. Pia kwa nini msimamizi aliruhusu gharama kuongezeka kwenye mradi huu bila maelekezo au nyaraka yoyote inayoonesha gharama kuongezeka, alihoji.Alimwagiza Mkuu wa Wilaya ya Ileje, Joseph Mkude kufanya uchunguzi akishirikiana na vyombo husika ili hatua zichukuliwe kama kutabainika ubadhirifu fedha za serikali.Naye mhandisi wa mradi huo, Abdallah Digelo alisema kuna gharama zilizoongezeka katika mradi kutokana na mabadiliko ya uboreshaji wa tangi na pia miundombinu ya eneo hilo kuwafanya kusafisha vifaa vingi vya ujenzi kwa kubebwa kwa kichwa hali iliyosababisha gharama kuongezeka na kuchelewa kwa mradi huo.  <topic>: KITAIFA 